শস্যবিমা নিয়ে কেন্দ্রের নিজস্ব প্রকল্প রয়েছে। কিন্তু কৃষকদের আরও সুবিধা দিতে সে প্রকল্পে কিছুটা পরিবর্তন করেছে রাজ্য।
কেন্দ্রের প্রকল্পে শস্যবিমার প্রিমিয়ামের ৫০ শতাংশ টাকা কৃষককে দিতে হয়। বাকিটা দেয় কেন্দ্র। এখন থেকে কৃষকদের হয়ে প্রিমিয়ামের টাকা দেবে রাজ্য। এই খাতে রাজ্য সরকারকে প্রতি বছর বাড়তি প্রায় দেড়শো কোটি টাকা বরাদ্দ করতে হবে। প্রশাসনের একাংশের মত, গ্রামীণ ভোট নিশ্চিত করতেই জনমুখী এই পদক্ষেপ করতে চলেছে মমতা বন্দ্যোপাধ্যায়ের সরকার। তবে প্রশাসনের অপর একটি অংশের দাবি, প্রিমিয়ামের অর্থ সংগ্রহের জন্য বাড়তি বোঝা চাপবে না সরকারের ঘাড়ে। এক আধিকারিক বলেন, ‘‘কৃষি দফতরের নিজস্ব তহবিল থেকেই এই অর্থ দেওয়া সম্ভব।’’ 
রাজ্য ইতিমধ্যেই স্বল্প মূল্যে চাল এবং গম দেওয়ার প্রকল্পের পরিধি বাড়িয়েছে। প্রায় ৭ কোটি ৭০ লক্ষ রাজ্যবাসী এই সুবিধা পাবেন। যা মোট জনসংখ্যার প্রায় ৮০ শতাংশ।